Ahmet Ataullah Bey

Ahmet Ataullah Effendi Emjëdi ( – 11 November 1903) juga dikenali sebagai Ahmet Ataullah Bey adalah seorang ahli politik dan konsul dari Uthmaniyyah. Dia berkhidmat sebagai Perwakilan Konsul Uthmani untuk Singapura dari 1901-1903.

 Kehidupan awal dan nasab 
Ahmet Ataullah Effendi Emjëdi berasal daripada keturunan Sayeed, asalnya dari Mekkah. Ayahnya Abu Bakar Effendi adalah seorang ulama besar Erzurum dan Afrika Selatan. Datuknya bernama Mullah Omar Al Baghdadi, seorang gabenor Uthmani. Beliau ialah keturunan Zayd bin Ali, putera kepada Imam Zaynal Abidin. Ataullah Bey mewarisi darah Arab dan Kurdi dari ayahandanya. 

Ibu dari Ataullah Bey adalah Tahora Saban Effendi, nama lahirnya Jeremiah Cook. Keturunan daripada saudara James Cook. Cook sendiri tidak memiliki keturunan dari keenam anaknya. Ataullah Bey lahir dan membesar di Bo-Kaap, Cape Town. Ayahnya mengajar di Masjid Nurul Islam. Pada suatu hari, dia  dan adiknya Hisham Ni'matullah diajak pergi menuju ke Istanbul. Selama beberapa bulan, mereka bertempat di Erzurum dan Cairo.  

Pada tahun 1873, semasa melakukan umrah dan menunggu musim haji, dua orang ulama Melayu Cape datang untuk menemui Syekh Abu Bakar. Diketahui salah satu dari mereka ialah Imam Gasanoedin Carel Pelgrim. Mereka datang untuk berkunjung dan menanyakan hal mengenai pengharaman lobster dan ikan snoek, mata pencaharian sehari-hari majoriti Melayu Cape. 

Imam Gasanoedin hendak mentahdzir Syekh Abu Bakar, tetapi dia hanya dapat terdiam lama semasa beliau menggunakan bahasa Melayu. Pembicaraan ini mempengaruhi Ataullah Bey dan Hisham Ni'matullah, mereka berdua mewarisi kemampuan  sang ayah dalam berbahasa. 

 Pemakaman Amaluddin Rhode 

Abu Bakar Effendi kembali ke Cape Town, sementara Ataullah Bey dan Hisham Ni'matullah dihantar ke Istanbul untuk belajar. Mereka berdua segera kembali selepas mendengar bahawa ayah mereka berdua telah wafat. Beliau dimakamkan di Jirat Tana Baru. Pada 1883, dia sempat menulis karya bertajuk Tuhfatul Islam. Tidak lama selepas membantu sebagai da'i untuk meneruskan pengajaran ayahnya, beliau dikejutkan oleh British yang hendak menutup perkuburan yang bahkan belum terlalu padat itu dengan Akta Kesihatan. Abdul Burns, seorang pemimpin komuniti berdarah Scotland-Melayu membentuk sebuah pertubuhan bernama Komite untuk Tanah Perkuburan Melayu. 

Burns memimpin sebagai ketua dan meminta Ahmet Ataullah, Hisham Ni'matullah dan ulama lain untuk membantunya. Beliau bersetuju untuk mempertahankan makam sang ayahanda. Pada pagi hari, 15 Januari 1886, komuniti Muslim di Cape belum mempunyai tempat perkuburan yang layak. Seorang anak nelayan bernama Amaludin Rhode maut. Lebih dari tiga ribu orang memadati pemakaman, membuka gerbang dan menguburkan sang anak. Dua belas polis yang datang tidak boleh berbuat banyak selain mendapat pelajaran berharga.

Ataullah Bey bersama dengan keluarganya harus menerima bahawa tempat dikebumikan sang ayahanda ditutup. Tempat yang diperbolehkan untuk mereka ialah daerah antara Mowbray dan Salt River. 

 Kerjaya di Afrika Selatan 
Pada 1892 dengan dukungan dari masyarakat Kimberley, tempat Hisham Ni'matullah mengajar. Ahmet Ataullah Bey mempersiapkan dirinya untuk maju sebagai dewan dalam pilihan raya Cape Town, selepas berlakunya akta yang membolehkan umat Islam di Cape Town untuk mengundi. Penyertaan Ataullah Bey ke Dewan Bandaraya Cape Town mendapat permusuhan hebat dari Cecil Rhodes dan pakatannya.

Cecil dan Hofmeyer sendiri dikenal luas tidak suka dengan penganut ajaran Islam. Mereka mempengaruhi ahli politik lain agar Attaullah Bey tidak menduduki kerusi dewan. Meski secara rasmi mendapat undian sebesar lebih daripada 700 pemilih, dia sama sekali tidak mendapat jawatan. Di hadapan pengikutnya dia berkata "Untuk pertama kalinya kalian semua menyaksikan seorang muslim maju sebagai Dewan di Afrika Selatan. Ini sudah menjadi khidmat dan tanggung jawabku. Mungkin suatu hari nanti, aku lebih tua dan lebih dapat kesempatan. Untuk saudara seimanku, aku berterima kasih.". 

Pada 1894, beliau bertempat di Kimberley, membantu adiknya Hisham untuk mengajar. Ataullah Bey berkirim surat pada Khalifah Abdul Hamid II, menyampaikan keadaan Kimberley yang ketika itu ramai-ramai dipadati penduduk kerana perlombongan berlian. Khalifah merasa kagum dengan Ataullah Bey sehingga Uthmani mengirimkan wang dan menyetujui penubuhan madrasah bahari di bandar itu. Ataullah Bey secara rasmi mendapat pengakuan sebagai ulama besar oleh Turki Uthmani. 

 Konsul Singapura 
Ahmet Ataullah Bey ialah tokoh yang paling sesuai untuk menjadi konsul Turki Uthmani di Singapura. Sebelum pemilihannya, beliau telah melawat ke Uganda kemudian menuju Kesultanan Zanzibar. Ketika itu sang Raja ingin bertemu dengan Khalifah di Istanbul, tetapi Bey memberi saran agar berkirim surat sahaja kerana pengawasan daripada British. Selain kerana pengalamannya, Ataullah Bey dapat berbahasa dengan bahasa yang sama oleh majoriti penduduk Singapura. Beliau juga fasih dalam bahasa Arab, Inggeris, Turki dan Urdu. Pada 8 November 1901, Ataullah Bey sampai di Singapura dan rasmi berkhidmat pada 21 November. Semasa berkhidmat dia dibantu Syed Hamid Effendi dan Jalaluddin Bey (warganegara Perancis). Paspor Uthmani pertama yang diterbitkan oleh beliau adalah milik seorang saudagar Melayu bernama Abdul Rahman bin Abdul Majid yang ingin pergi berhaji pada awal 1902.  

Rumah Ataullah Bey awalnya bertempat di Jalan Mandarin No. 20 (kini Jalan Ah Hood) sebelum pindah ke Jalan Belestier. Beliau dikenal ramah kepada penduduk tempatan dan tegas kepada sesama pejawat Uthmani. Dia menghukum siapa sahaja yang tidak taat pada tetapan administrasi dan merayakan hari kelahiran Khalifah Abdul Hamid II dengan mengajak pembesar Kesultanan Johor. 

 Kematian 
Aktiviti terakhir beliau ialah semasa berkunjung ke salah satu rumah pejawat British pada malam hari, 9 November 1903 bersama dengan Abdul Kader Alsagoff. Sebagai saksi, beliau berkata sekitar 01:45 10 November 1903, kuda yang menarik kereta mereka semasa berada di Jalan Belestier tiba-tiba hilang kendali dan berpacu cepat.  

Ataullah Bey melompat dari luar kereta, beliau ditemukan pada 02:20 dan dibawa ke Hospital Besar Singapura dan wafat di sana. Syed Omar Alsagoff dan Syed Alwi Al-Junid membawa jenazahnya ke rumah Abdul Kader di Kampung Gelam. Pada hari rabu 11 November 1903, beliau dimakamkan di Makam Diraja Johor Telok Blangah, pemakamannya dihadiri oleh Sultan Ibrahim bin Abu Bakar dan Perdana Menteri Johor. Hampir sepuluh ribu peziarah datang semasa pemakaman, mereka berkumpul di  sepanjang Jambatan Cavanagh dan Jalan Tanjung Pagar. 

 Teori mengenai pembunuhan 
Suleyman Sukru Karacinzade pada 1907 menerbitkan sebuah buku. Dia menjelaskan dalam analisisnya bahawa Ahmet Ataullah Bey ialah peribadi yang sangat tulus dan bersifat terus terang. Pada satu pertemuan dengan Kesultanan Johor, Ataullah Bey berkata langsung pada Sultan Ibrahim bin Abu Bakar bahawa "Tuan tidak perlu risau, tidak lama lagi Khalifah akan mengakui hak Melayu Johor atas tanah ini dan membantu kehancuran kolonial British." Perkataan itu membuat agen British merasa gerah dan memandangnya sebagai ugutan yang besar bagi rancangan mereka di Asia Tenggara. 

Pandangan Sukru dikuatkan oleh orientalis seperti Anthony Reid dan William Redhouse. Reid berkata bahawa British mungkin sudah mengawasinya dengan ketat sejak kunjungnya ke Istana Sultan Zanzibar. Redhouse dalam hal ini menyampaikan pendapat bahawa "Sultan Uthmani telah mendapat gelar Khalifah pada tahun 1517. Sejak itu mungkin Kekhalifahan Turki Uthmani telah diakui oleh dunia Islam. Sepanjang Algiers hingga China, salji di Siberia, pulau tropikal Sumatra dan Jawa, Melayu Cape di Tanjung Harapan". 

 Rujukan 

Kategori:Kelahiran 1866
Kategori:Kematian 1903
Kategori:Ahli politik Afrika Selatan
Kategori:Ahli politik Türkiye